Ísland tekur með sér tvö stig í milliriðla heimsmeistaramóts karla í handbolta í Egyptalandi. Þetta varð ljóst eftir sigur á grófu liði Marokkó í gærkvöld. Þrír leikmenn Marokkó fengu rauða spjaldið fyrir ruddaleg brot.
Jafnræði var með liðunum framan af leik en íslenska liðið náði fimm marka forskoti fyrir leikhléið og vann að lokum með átta marka mun, 31-23. Marokkómenn voru ótrúlega grófir í leiknum og þrír þeirra fengu að líta beint rautt spjald, í öll skiptin fyrir sérstaklega ruddaleg brot. Einar Örn Jónsson lýsti leiknum á RÚV.
Elvar Örn Jónsson, Gísli Þorgeir Kristjánsson og Viggó Kristjánsson fengu allir þung högg í brotunum en þeir sluppu þó við meiðsli. Og það var Guðmundur Guðmundsson landsliðsþjálfari ánægður með þegar Einar Örn ræddi við hann í Kaíró í morgun.
Úrslitin í gær þýða að Ísland tekur með sér tvö stig inn í milliriðil en keppni í honum hefst strax á morgun. Þá mætir Ísland liði Sviss sem Guðmundur var að leikgreina í tölvunni langt fram undir morgun.
Leikur Íslands og Sviss verður klukkan hálfþrjú á morgun og verður hann sýndur beint á RÚV og lýst á Rás 2. Upphitun hefst í HM-stofunni klukkan tvö á morgun.
Og þrír leikir á HM eru sýndir beint í dag og íslenskir þjálfarar eru í eldlínunni í þeim öllum. Klukkan hálf þrjú mætir Japan, undir stjórn Dags Sigurðssonar, Angóla í hreinum úrslitaleik um sæti í milliriðli og sá leikur er á RÚV. Sama staða eru uppi þegar Barein, undir stjórn Halldórs Jóhanns Sigfússonar mætir Kongó á RÚV 2 klukkan fimm. Leikur lærisveina Alfreðs Gíslasonar í liði Þýskalands og Ungverja er svo á dagskrá RÚV 2 klukkan hálfátta í kvöld en sigurvegarinn fer með fullt hús stiga í milliriðil.